projecte-aina/catalan_government_crawling huggingface dataset:
Més de 4.000 persones ja l'han pogut veure des de l'estrena al setembre de 2017
El Departament de Cultura a través de l'ICEC, amb la col·laboració del Mercat de les Flors i la complicitat dels grans equipaments escènics municipals de Catalunya, van posar en marxa el passat mes de setembre la Producció Nacional de Dansa (PND), un projecte de país que s'integra dins les mesures establertes en el Pla d'Impuls de la dansa 2016_2017 per visibilitzar, compartir i apropar a públics més amplis els creadors del país.
La Producció, que segueix en gira i ja s'ha pogut veure a 15 teatres municipals de Catalunya, presenta un programa doble: L'estol de Roser López Espinosa i Many de Thomas Noone dos coreògrafs reconeguts tant a nivell nacional com internacional que acabarà gira el 18 de febrer de 2018 al Teatre Principal de Sabadell.
La Mostra d'Igualada, mercat estratègic de Cultura, presentarà la programació de l'edició 2018
El teatre familiar de Catalunya compta un any més amb una forta presència a FETEN, la Feria Europea de Artes Escénicas para Niños y Niñas.
Un total de 19 companyies catalanes participaran a la 27ena edició de la fira que tindrà lloc a la ciutat asturiana de Gijón/Xixón entre el 18 i el 23 de febrer.
FETEN inaugurarà la seva vint-i-setena edició a través de la música catalana.
L' Orquestra de Cambra de l'Empordà serà l'encarregada d'iniciar el programa de la fira amb Concert a Tempo d'Umore el diumenge 18 de febrer.
Els espectacles de les companyies i artistes catalans que participaran a la fira són: Múbac Dans ( Bowling ), Centre de Titelles de Lleida ( Hathi ), Cia. de Teatre Anna Roca ( El secret de la Nanna ), Estenedor Teatre ( El Col·leccionista de Pors ), Farrés Brothers I Cía ( El silenci d'Hamelin ), Iron Skulls ( Sinestèsia ), Javier Ariza ( Antes es major ), La Bleda ( Superbleda ), La Companya del Príncep Totilau ( Monsieur Croche ), Marcel Gros (Encuentracuentos), Orquestra de Cambra de l'Empordà ( Concerto a Tempo d'Umore ), Produccions Essencials (Cinc contes diferents), Cia.
Cir XIC ( Bicirco ), El burro dels Jocs ( Juegos de Encuentro ), Red Button ( Automàtics ), Cia.
Enguany FETEN compta amb la presència de cinc companyies més que l'any passat.
A més de les 19 catalanes, hi participen un total de 63 companyies de l'Estat espanyol, Portugal, França, Bèlgica, Itàlia, Anglaterra, Hongria, Noruega, Uruguai i Argentina.
Així, la fira desplegarà més de 200 representacions de les arts escèniques de 28 països diferents.
A més, destaca la incorporació de les noves tecnologies com a suport escenogràfic i com a element connector entre els ballarins i els actors.
La fira es consolida com una trobada de referència, oportunitat i negoci anual pels professionals, programadors i creadors del sector.
Per tercer any consecutiu, FETEN reunirà més de 700 professionals que podran assistir a una jornada professional de caràcter internacional el dimecres 21 de febrer amb l'objectiu de reflexionar sobre el present i futur de les arts escèniques.
La Mostra d'Igualada, mercat estratègic de Cultura, que s'està obrint al mercat espanyol i internacional presentarà la programació i les activitats professionals que tenen previstes per la propera edició.
Gamelab Barcelona 2018 tornarà a reunir els grans referents mundials del món del videojoc.
Serà del 27 al 29 de juny a L'Hospitalet de LLobregat
El XIV Congrés Internacional de Videojocs i Oci Interactiu Gamelab Barcelona es celebrarà entre el 27 i 29 de juny a l'Hotel Hesperia Tower de L'Hospitalet de Llobregat amb el suport de l'ICEC.
Aquesta serà la catorzena edició d'un congrés que sempre ha comptat amb la presència de les principals figures internacionals del sector, les quals ofereixen la seva visió experta sobre l'evolució del mitjà, contribueixen a dibuixar el futur i anticipen les experiències i formats de consum d'oci que s'imposaran durant la propera dècada.
Com a novetat, GAMELAB ha anunciat que enguany compta amb un Comitè Assessor format per figures de màxim prestigi, que consolidarà l'equip directiu.
Aquest comitè serà integrat pel Mark Cerny (arquitecte líder de PlayStation 4), Rami Ismail (creador de Vlambeer i referent de la indústria independent), Mike Sepso ( VP Activision Blizzard ), David Helgason (Fundador d' Unity Technologies ), Dean Takahashi (periodista de referència en noves tecnologies) i Ian Livingston ( Tomb Raider ).
Com cada any, el Congrés dedicarà un ampli espai per a què professionals independents, start-ups i empreses puguin mostrar el seus nous projectes davant d'una audiència especialitzada de professionals, mitjans i potencials partners i inversors, a més de fer networking.
Com a acte final, tindrà lloc la celebració dels ja tradicionals Premios Nacionales del Videojuego – Gamelab, que reconeixen l'excel·lència en la creació dels jocs de l'Estat.
Aquesta mateixa setmana es farà l'obertura de les inscripcions per a aquesta nova edició a la pàgina web de l'esdeveniment.
GAMELAB 2018 compta també amb el suport d' Acció, de la Secretaria de Telecomunicacions, Ciberseguretat i Societat Digital, de l' Ajuntament de L'Hospitalet, del Ministerio de Educación, Cultura y Deporte i de l' Ajuntament de Barcelona.
21 artistes catalans actuaran a la 25a edició del Sónar del 14 al 16 de juny a Barcelona
Un total de 21 artistes catalans actuaran als múltiples escenaris del Sónar, el festival de música avançada que celebra la seva 25a edició del 14 al 16 de juny a Barcelona.
Una programació que incorpora un ampli ventall de propostes dins de les corrents globals més interessants del moment.
Tots ells tenen en l'aparador del Sónar una oportunitat única per donar a conèixer la seva música tant al públic local com internacional.
Per primera vegada, l'ICEC col·labora amb el Sónar per organitzar sota la marca d'internacionalització, Catalan Arts – Music, una trobada amb la premsa internacional.
La sessió s'adreça exclusivament als periodistes internacionals acreditats al Sónar amb l'objectiu d'oferir una introducció de l'escena catalana i presentar les últimes novetats en el terreny de la música electrònica feta a Catalunya.
Les propostes dels artistes catalans programats al Sónar de dia i Sónar de nit d'enguany són molt variades i són una clara demostració de com l'escena electrònica a Catalunya està plenament integrada en els principals corrents internacionals del gènere.
L'àmplia oferta de clubs i festivals, tant a Barcelona com al conjunt del país, fan que la importació i exportació d'influències i energies d'escenes d'altres llocs es produeixi de forma orgànica i fluïda.
Amb aquestes accions, l'ICEC vol ajudar els agents i empreses catalanes a ser també visibles en el circuit global.
Per oferir una difusió més àmplia durant el festival, Catalan Arts - Music ha editat un flyer que s'inclourà dins de la bossa oficial que rebran tots els professionals acreditats al Sónar+D.
Juntament amb la guia també s'oferirà a la premsa internacional acreditada la compilació Electronic Music from Catalonia 2017.
El CD editat per Catalan Arts, que inclou 14 temes de grups i intèrprets d'origen català, és un dels materials promocionals que es distribueix normalment en les fires i esdeveniments professionals als quals assisteix l'ICEC.
Es poden escoltar els 21 artistes que actuaran en aquesta edició del festival a través de la llista de reproducció a Spotify " Catalan Music at Sónar Barcelona 2018 ".
Finalment, es reforçarà la promoció de la indústria musical catalana mitjançant les xarxes socials ( a Twitter i catalanarts a Facebook) i a través dels newsletters per a professionals internacionals de Catalan Arts.
La programació del Sónar+D 2018, el congrés internacional de creativitat i tecnologia que es du a terme junt al Sónar cada juny, comptarà també amb una àmplia representació d'institucions públiques, empreses i experts catalans, reflectint el pes que Catalunya té actualment dins del sector de les tecnologies creatives.
Al MarketLab hi seran presents des d'escoles de disseny fins a centres d'investigació punters com el Barcelona Supercompunting Centre, així com les nou empreses joves locals que han estat seleccionades per participar al Startup Garden d'aquesta edició.
També, més de 10 experts catalans participaran com a ponents en les conferències programades durant el festival.
Més informació: catalanarts.cat / culturadigital.blog.gencat.cat
La 26a edició tindrà lloc, excepcionalment, del 17 al 20 de juliol
El Sónar 2019, festival de Música, Creativitat i Tecnologia que se celebra del 17 al 20 de juliol, arriba ja a la 26a edició combinant estrelles globals de l'electrònica de ball i els ritmes urbans amb l'exploració artística en els marges geogràfics i sonors.
Enguany hi haurà més de 80 estrenes absolutes i experiències úniques entre les 140 actuacions d'artistes de 36 països diferents en un festival que ens lliga al món i a l'avantguarda tecnològica
En paral·lel tindrà lloc el Sónar+D, un spin-off del Sónar que situa Catalunya a l'avantguarda de la creativitat internacional i que compta amb el suport de l'ICEC.
Un congrés que arriba a la 7a edició i que reuneix artistes, tecnòlegs, científics i emprenedors en unes jornades que inspiren i que marquen, com es crea la cultura del futur i com evolucionarem en els propers anys.
Aquest any posa especial èmfasi en la formació, ampliant la seva oferta de workshops, masterclasses i conferències impartides per més de 200 experts.
Enguany, les conferències del Sónar+D s'articulen en 5 eixos:
Amb el Sónar i el Sónar+D l'ICEC comparteix l'interès per ser al capdavant de l'avantguarda tecnològica –donant suport a les empreses que la desenvolupen i l'aprofiten-, la voluntat de ser disruptius, com ho és la cultura digital, la consciència de la immediatesa i la simultaneïtat que suposa viure en una societat hiperconnectada, i també la consciència del valor de la interactivitat, de la compartició, de la participació, una realitat que connecta els creadors i els públics de la cultura modificant-ne la relació clàssica.
Son motor de la creativitat i la innovació i un hub de generació de continguts; ítems que es treballen des de l'àrea de Cultura digital de l'ICEC.
Més de cent experts participen en el Demoday amb què culmina la formació dels equips de GameBCN
Els equips participants busquen socis inversors o publishers per fer el salt al mercat
La incubadora de vídeojocs GameBCN va celebrar el dilluns 15 de juliol el IV Demo Day, una jornada pensada per a que els cinc equips participants en aquesta edició del programa presentin els seus projectes davant d'experts i inversors del sector.
Els més de cent professionals, entre els quals un panel format per experts d'empreses tan consolidades com Social Point i Gameloft, van valorar molt positivament els jocs presentats, van aportar-hi la seva experiència i van donar alguns consells als emprenedors amb l'objectiu que els seus jocs es publiquin amb èxit.
El Demoday culmina un procés de sis mesos en el qual els cinc equips desenvolupadors dels jocs han rebut formació i assessorament en temes fonamentals per créixer i consolidar-se com a empreses.
Durant aquest període, els equips han estat allotjats en les instal·lacions del Canòdrom Parc de Recerca Creativa, i entre d'altres també han comptat amb sessions de mentoring de professionals de prestigi del sector, que els han proporcionat les claus per professionalitzar els fluxos de desenvolupament dels equips i minimitzar els riscos de sortida al mercat dels videojocs.
Els jocs presentats en aquesta edició del Demoday són els següents:
Presència a la Gamescon de Colònia
GameBCN no donarà per tancada la seva IV edició amb el Demoday.
Enguany, el programa participarà amb un estand propi a la Gamescom de Colònia, la gran fira del videojoc europeu.
S'hi exhibiran els jocs incubats el 2019 i els equips podran fer reunions amb publishers i inversors, a més de participar en una presentació organitzada conjuntament amb l' ICEX.
GameBCN, que amb aquesta quarta edició es consolida com la incubadora especialitzada en videojocs de referència del Sud d'Europa, és una iniciativa de l'Institut Català de les Empreses Culturals (ICEC) i del Departament de Cultura, l' Institut de Cultura de l'Ajuntament de Barcelona i el Canòdrom Parc d'Investigació Creativa.
A més, enguany el programa ha comptat amb Social Point com a soci estratègic.
A partir de setembre quedaran obertes les inscripcions per a la cinquena edició del GameBCN, que també tindrà lloc al Canòdrom.
El videojoc ha rebut finançament de l'ICEC
Novarama, l'empresa darrera Invizimals, acaba d'editar Killsquad, el nou videojoc amb què vol conquerir les consoles d'arreu.
Un joc d'acció i cooperació en un món de ciència ficció ple de criatures a mig camí entre aliens i dimonis que compta amb l'ajuda financera de l'ICEC.
En la seva primera setmana al mercat, Killsquad ha trencat totes les previsions de negoci previstes pels seus creadors.
El joc ha venut 14.000 unitats el primer dia, 4.000 més de les projectades, i en una setmana ha arribat a les 65.000 unitats, superant amb escreix el càlcul de 35.000 unitats fets per l'empresa en les seves previsions.
De resultes d'aquestes xifres, Killsquad ja s'ha col·locat entre el primer i tercer lloc de la llista dels videojocs més venuts a nivell mundial per sobre de jocs tan populars com Playerunknown's Battlegrounds o GTA.
Cal tenir en compte, a banda, que el joc encara es troba en fase de llançament "Early Access", cosa que significa que els compradors l'han adquirit quan encara no ha acabat el seu desenvolupament.
Quant a la recepció del joc entre els compradors i la premsa especialitzada, destaca que un 72% de les crítiques han estat molt favorables, amb ressenyes molt positives a revistes com PCGamer i a blogs especialitzats.
El joc també ha mobilitzat audiència en alguns dels principals mercats de consum de videojocs a nivell mundial, com els EUA, la Xina, Alemanya, Rússia i Canadà.
El ritme de vendes de Killsquad ha estat tan alt –quelcom molt complicat d'aconseguir amb un Early Access– que Novarama preveu que en un any pot arribar a vendre'n unes 500.000 còpies en PC i generar una facturació bruta de 8M$.
Killsquad és un vídeojoc d'acció i rol cooperatiu que proposa als jugadors combatre contra milers d'enemics en un univers de ciència ficció caòtic, una galàxia erma en què les civilitzacions han quedat destruïdes i els personatges lluiten per acumular la més gran riquesa possible.
Els compradors del joc –que poden jugar en solitari o en grup– poden escollir entre quatre tipus de personalitats diferents i saquejar aquests planetes perillosos.
Novarama, l'empresa creadora i propietària de Killsquad, és un dels estudis independents més respectats del Sud d'Europa.
Amb seu a Barcelona, l'empresa va néixer l'any 2003, i després d'una curta etapa com a desenvolupadora independent va signar un acord d'exclusivitat amb Sony per a idear i crear jocs per a consoles de la família PlayStation.
Entre altres projectes, Novarama va desenvolupar set jocs de la saga Invizimals, més tota una estratègia transmedia de cartes, joguines i sèries de TV.
Tindrà lloc el 24 d'octubre al Gran Teatre del Liceu
El proper 24 d'octubre en motiu de la reestrena de Turandot, 20 anys després de la seva representació, el Gran Teatre del Liceu acollirà una jornada exclusiva que sota el títol 'El sector i les arts escèniques' vol apropar la tecnologia a aquestes arts.
Organitzada per CTecno i l'ICEC, a través de la seva àrea de Cultura digital la jornada té com a objectiu crear un diàleg distès i amè per explorar les possibilitats i solucions que poden aportar les noves tecnologies al sector de les arts escèniques.
Turandot ha estat reinterpretada i s'ha estrenat amb una posada en escena altament tecnològica de la mà del seu director escènic, Franc Aleu.
Per aquest motiu la jornada vol donar cabuda a la reflexió i a la presentació de solucions tecnològiques aplicables a les arts escèniques.
Al finalitzar la presentació s'obrirà un debat entre els assistents i a més, Franc Aleu explicarà com ha estat la creació d'aquesta obra incorporant tots els elements tecnològics que s'hi han utilitzat.
A més, els assistents podran fer una visita exclusiva al teatre i veure el muntatge tècnic i escènic.
L'acte és tancat a empreses sòcies de CTecno i a empreses tecnològiques/digitals que l'ICEC ha convidat i comptarà amb la participació de persones clau del sector cultural: directors escènics, grups programadors de sales i directors artístics.
Del 26 de març al 26 de maig en streaming
El Mecal Pro, Festival Internacional de Curtmetratges i Animació de Barcelona, que compta amb el suport de l'CIEC, celebra la seva 22a edició online fins el 26 de maig.
La celebració d'aquest certamen, la gran festa del curtmetratge de la ciutat comtal, amb 3 setmanes de programació farcides de projeccions i activitats tant per al gran públic com per al professional, es va veure truncada pel decret de l'estat d'alarma a causa de la crisi de la COVID-19 a tan sols una setmana de l'inici del festival.
En un termini rècord, el festival va aconseguir reinventar-se organitzant una versió en línia on absolutament tota la seva programació està disponible per al visionat en streaming i traslladant les conferències, tallers i xerrades a entorns online.
Des de qualsevol punt de l'estat espanyol, es pot gaudir de les seves 4 competicions (Internacional, Obliqua, Animació i Documental) i la llarga llista de seccions paral·leles, enguany amb un fort accent feminista amb els especials i Macho Men, i dedicant un especial al moviment LGTBIQ+.
La resposta, tant per part de la indústria com del públic, és molt positiva i permet que el festival sumi un any més una edició amb èxit de públic i mantenint el segell de qualitat, diversitat i originalitat que el caracteritza des de la seva creació.
De totes les activitats previstes, ja s'han realitzat a través de Zoom totes les conferències sobre documental, i en les properes setmanes es realitzaran la resta, com la conferència Produint per Netflix o la Jornada Media, sobre animació i realitat virtual.
A l'espera de com evolucioni la desescalada, l'equip de Mecal està treballant en un calendari per traslladar totes les projeccions del festival al seu esdeveniment de l'estiu, el Mecal Air: sessions gratuïtes de curtmetratges a l'aire lliure.
Les quatre convocatòries estaran obertes del 25 de maig al 16 de juny de 2020
Aquest dilluns 25 de maig obrim quatre convocatòries de suport al sector audiovisual; la primera és la de producció de curtmetratges cinematogràfics que aquest 2020 augmenta la seva dotació fins a 200.000€ (el 2019 va ser de 160.000€) i amb unes quanties per VOCAT de màxim del 50% del pressupost total del projecte, amb un màxim atorgable de 12.000 € i per altres versions un màxim del 50% del pressupost total del projecte, amb un màxim atorgable de 8.000 €.
La segona línia que avui convoquem és la de producció d'obres audiovisuals destinades a ser emeses per televisió destinada a subvencionar la producció de llargmetratges televisius de ficció que emprin i posin de relleu els valors creatius, artístics i tècnics, amb una clara voluntat innovadora, tant des de la perspectiva formal com tècnica.
Així mateix també s'admeten els llargmetratges que incloguin una part del documental, sempre que la part de ficció sigui majoritària.
Per a les subvencions per a la realització de documentals destinats a ser emesos per televisió l'objecte és subvencionar-los perquè es creïn productes d'alta qualitat destinats als mercats nacionals i internacionals.
La dotació per aquest 2020 també s'incrementa i arriba fins a 1.300.000€; l'any 2019 aquesta va ser de 1.020.000€.
La tercera línia és la destinada a la producció d'obres audiovisuals d'animació ateses les modalitats següents:
La dotació de la mateixa per aquest 2020 s'incrementa notablement respecte el 2019, passant de 1.300.000€ als 2.490.000€.
I per últim, la quarta línia que avui convoquem és la destinada a la per a la promoció de llargmetratges cinematogràfics en versió original catalana o occitana, en la seva variant aranesa, entenent per promoció totes aquelles activitats vinculades a la distribució de llargmetratges i que corresponen al seu pressupost de còpies, promoció i publicitat.
En l'àmbit de l'audiovisual, des de l'ICEC acompanyem i donem suport als projectes empresarials i treballem per a la professionalització del sector audiovisual mitjançant el foment de la producció, la distribució, l'exhibició i la divulgació dels projectes impulsats per les empreses catalanes, tot contribuint a la creació de la cultura audiovisual del país.
Aquest 2020, l'ICEC dedicarà 17,2 milions d'euros a l'audiovisual, una xifra que supera en 5,7 milions el pressupost de les línies de suport al sector del 2019.
La injecció suplementària respon, d'una banda, a l'aprovació del pressupost de la Generalitat el passat 27 de març i, de l'altra, a l'objectiu de l'ICEC de reforçar el sector audiovisual català i de fomentar la seva competitivitat en els mercats globals.
La xifra d'inversió se situa prop de la dotació pública màxima dels darrers anys, que data del 2017, amb 18 milions (derivats, en part, de la reinversió en el sector de la taxa de l'audiovisual).
L'ICEC, a través de l'Àrea de l'Audiovisual, treballa per donar un servei àgil i de proximitat a la indústria audiovisual catalana i té les competències per realitzar tràmits i gestions audiovisuals amb validesa per a tot l'estat espanyol.
Les projeccions tornaran a les dues sales, Chomón i Laya, el divendres 26 de juny amb tres sessions diàries
Els serveis de la Filmoteca de Catalunya s'aniran reactivant esglaonadament a partir del proper dimarts 9 de juny.
L'activitat s'adequarà a les mesures d'accés, higiene i control dels aforaments que determini la normativa en cada fase de la desescalada.
La Biblioteca de la Filmoteca de Catalunya tornarà a oferir el seu servei a partir de dimarts 9 de juny.
En una primera fase, es reprendrà el servei de préstec, amb cita prèvia, els matins de dimarts a divendres, de 10 a 14 h.
La reserva de cita es pot fer per telèfon 93-567.10.70/93-567.35.71 (horari d'atenció telefònica de 10 a 14 h, de dimarts a divendres) o enviant un correu electrònic a: [EMAIL]
L'obertura presencial de la Biblioteca, amb aforament reduït a 24 persones, es produirà el dimarts 23 de juny, també en horari de matí, de 10 a 14 h.
L'exposició, un homenatge de David Lynch a l'obra de Federico Fellini coincidint amb el centenari del naixement del cineasta italià, va haver de tancar les portes el passat 13 de març amb motiu de les mesures sanitàries per lluitar contra la Covid-19, quan aquesta ja havia rebut més de dos mil visitants.
La mostra, que es va inaugurar el 6 de febrer i estava programada fins al 31 de maig, reobrirà el dimarts 9 de juny i prorroga les dates d'exhibició fins al 30 d'agost.
L'horari també s'amplia per facilitar les visites: a més de les tardes de dimarts a diumenge, de 16 a 21 h, també es podrà visitar els matins de dimarts a divendres, de 10 a 14 h.
L'aforament s'adequarà al que marqui la normativa en cada fase de la desescalada.
L'exposició inclou dotze litografies creades per Lynch l'any 2018 al taller Item Éditions de París des de l'admiració a la figura de Federico Fellini i, més particularment, a un dels seus films més emblemàtics: 8 1⁄2.
Complementen l'exposició dotze dibuixos originals fets pel mateix Fellini i procedents de la Fellini Foundation for Cinema.
Podeu descarregar dossier i imatges de l'exposició AQUÍ.
Les projeccions a les dues sales de la Filmoteca al Raval, Chomón i Laya, es reprendran el divendres 26 de juny, amb aforaments ajustats al que determinin les fases de la desescalada, localitats numerades i prioritat a la venda en línia.
Durant els mesos de juliol i agost, es programaran tres sessions diàries, de dimarts a diumenge, en horari 16.30 h (Chomón), 19.00 h (Laya) i 20.00 h (Chomón).
Properament s'anunciarà la programació per a aquesta reobertura.